**ZRB yajidhatiti kusimamia Sheria**

**Na muandishi wetu.**

Kamishna wa Bodi ya Mapato Zanzibar (ZRB) Ndugu Yusuph Juma Mwenda amesema kuwa ZRB itaendelea kusimamia sheria za kodi pamoja na kuimarisha miundombinu ya ukusanyaji wa mapato ili kuondosha usumbufu kwa lengo la kuongeza ufanisi na kufikia ulipaji kodi wa hiyari.

Kauli hiyo ameitoa mapema leo katika mkutano baina ya ZRB na wafanyabiashara wakubwa wa Hoteli za kitalii Zanzibar, ambapo amesisitiza kuwa suala la mashirikiano baina ya ZRB na wafanyabiashara ni la msingi katika kuboresha huduma zinazotolewa na ZRB.

Kamishna Mwenda amesema kuwa katika kipindi hiki cha mwaka mpya wa fedha, ZRB inakabiliwa na mabadiliko ya sheria za kodi ambazo zimepitishwa na Baraza la wawakilishi kwa lengo la utekelezaji hivyo kila mmoja anapaswa kuwajibika kwa upande wake ili kuweza kuisaidia Serikali kufikia malengo yaliyojipangia.

Kamishna Mwenda amewasisitiza wafanyabiashara hao kuwa waadilifu katika biashara zao kwa kuwa mara nyingi idadi inayowasilishwa ZRB ni kinyume na idadi ya wageni wanaofika katika Hoteli zao, hivyo amewataka kuhakikisha kuwa kila mmoja anaunganisha mifumo yake ya Hoteli pamoja na ile ya ZRB kuepusha usumbufu na kuongeza uaminifu wao kwa Serikali.

Kwa niaba ya wafanyabiashara hao Ndg. Munira Badruddin Mussa kutoka Double tree Hilton Stone Town, amesema kuwa ZRB iweke utaratibu wa kufuatilia mtiririko wa biashara na kuacha kuzikataa ritani zinazowasilishwa na walipakodi hao kila mwezi.

Pamoja na hayo Mkurugenzi wa Tehama ZRB Ndg. Harith A. Ahmada amesema kuwa timu ya wataalam ya ZRB ipo tayari kutoa mashirikiano kwa Hoteli ambao wanahitaji msaada katika kuunganisha mifumo yao pamoja na kuwasisitiza kununua karatasi za kutolea risiti katika kampuni ambazo zimekubalika na ZRB ikiwemo Pagamon Selcom na Webtech ili kuepusha kufutika kwa taarifa katika risiti wanazozitoa.